9.pielikums

                                                                                          atklātā konkursā “Ielu virsmu apstrāde Palsmanes un Variņu pagastos”,  ID Nr. SNP/2026/60/AK

Līguma projekts
Līgums Nr. <numurs>  

par būvdarbu veikšanu

Smiltenē, 

Līguma parakstīšanas datums ir 

pēdējā pievienotā droša elektroniskā paraksta 

un tā laika zīmoga pievienošanas datums

Smiltenes novada pašvaldība, reģistrācijas Nr. 90009067337, juridiskā adrese: Dārza iela 3, Smiltene, Smiltenes nov., LV-4729, kuru pārstāv pašvaldības iestāde “Smiltenes novada Palsmanes un Variņu pagastu apvienības pārvalde”, reģistrācijas Nr. 40900041311, kuru uz <pilnvarojošā dokumenta nosaukums>  pārstāv <paraksttiesīgās personas amats vārds uzvārds>, turpmāk – Pasūtītājs, no vienas puses, un

<Izpildītāja nosaukums>, reģistrācijas Nr. <numurs>, kuru saskaņā ar <pilnvarojošā dokumenta nosaukums>  pārstāv <paraksttiesīgās personas amats vārds uzvārds>, turpmāk - Izpildītājs, no otras puses,

katrs atsevišķi turpmāk – Puse un abi kopā – Puses, izsakot brīvu gribu, bez maldiem, spaidiem un viltus, ņemot vērā Pasūtītāja rīkotā atklātā konkursa procedūras “Ielu virsmu apstrāde Palsmanes un Variņu pagastos”, ID Nr. SNP/2026/60/AK, turpmāk – Iepirkums, <numurs>  daļas rezultātu, Izpildītāja <datums> piedāvājumu Iepirkumam, turpmāk - Piedāvājums, un Pasūtītāja Publisko iepirkuma komisijas <datums> lēmumu Nr. <numurs>,  noslēdz šādu līgumu, turpmāk – Līgums:

1. Līguma priekšmets
1.1.  Pasūtītājs pasūta un Izpildītājs par Līgumā noteikto atlīdzību, ar saviem materiāliem, darbarīkiem un ierīcēm uzņemas veikt Pasūtītāja darba uzdevumu -  <atbilstoši Iepirkuma priekšmeta daļai>, turpmāk  – Darbi, < atbilstoši Iepirkuma priekšmeta daļai>, turpmāk – Objekts.
1.2. Izpildītājs Darbus uzņemas veikt Līgumā un Latvijas Republikā normatīvajos aktos noteiktajā kārtībā, noteiktajos termiņos un pienācīgā kvalitātē saskaņā ar Tehniskajā specifikācijā noteiktajām prasībām (1. pielikums), Piedāvājumu (2. pielikums), kas ir Līguma neatņemamas sastāvdaļas.

1.3. Izpildītājs apliecina, ka ir pienācīgi iepazinies ar veicamajiem Darbiem, tajā skaitā ar tajā ietvertajiem risinājumiem, Darbu apjomiem, pielietojamiem materiāliem un prasībām, kā arī ar Objektu, un atsakās saistībā ar to izvirzīt jebkāda satura iebildumus vai pretenzijas.

1.4. Izpildītājs apliecina, ka Līguma 1.1. punktā minētie darbi ir realizējami un, ka Piedāvājumā ir iekļauti visi Izpildītāja ar Darbu veikšanu saistītie izdevumi kā arī izdevumi, kurus varēja paredzēt.

2. Līgumcena un norēķinu kārtība 

2.1. Atlīdzība par visu šajā Līgumā paredzēto Darbu veikšanu (turpmāk-Līgumcena) ir <skaitlis cipariem no Izpildītāja Piedāvājuma> EUR (<skaitlis vārdiem>) bez pievienotās vērtības nodokļa (PVN).
2.2. Pievienotās vērības nodoklis tiek piemērots un maksāts atbilstoši Pievienotās vērtības nodokļa likumam. Gadījumos, kas atbilst normatīvajos aktos noteiktajam un pamatojoties uz Pievienotās vērtības nodokļa likuma 142. pantu, Pasūtītājs papildus Līgumcenai pievienotās vērtības nodokli Izpildītājam nemaksā.
2.3.  Atlīdzību par šajā Līgumā paredzēto Darbu veikšanu Pasūtītājs samaksā Izpildītājam, ievērojot šādu kārtību: 

2.3.1. Pasūtītājs maksā Izpildītājam par iepriekšējā mēnesī faktiski izpildītajiem un Pasūtītāja pieņemtajiem Darbiem 10 (desmit) darba dienu laikā, no ikmēneša Darbu izpildes akta abpusējas parakstīšanas un atbilstoša Izpildītāja rēķina saņemšanas brīža;

2.3.2. par faktiski izpildītajiem Darbiem pēdējā Darbu veikšanas mēnesī Pasūtītājs maksā Izpildītājam 30 (trīsdesmit) dienu laikā no pēdējā ikmēneša Darbu izpildes akta abpusējas parakstīšanas, objekta nodošanas ekspluatācijā, Akta parakstīšanas un atbilstoša Izpildītāja rēķina saņemšanas brīža, izņemot gadījumu, ja normatīvajos aktos par attiecīgā ārvalstu finanšu instrumenta īstenošanu ir noteikta atšķirīga samaksas kārtība par izpildītajiem būvdarbiem.
2.4. Pasūtītājs ietur garantijas ieturējumu 5% (pieci procenti) apmērā no Līguma summas, kas tiek ieturēts, no katra norēķina.

2.5. Pasūtītājs 20 (divdesmit) darba dienu laikā no Līguma noslēgšanas samaksā Izpildītājam avansu 20% (divdesmit procenti) apmērā no Līguma summas, t.i. <skaitlis cipariem> EUR (<skaitlis vārdiem>). Avansa maksājuma dzēšana tiek veikta no Darbu izpildes aktā noteiktās summas (bez pievienotās vērtības nodokļa) par faktiski izpildītajiem Darbiem pirms šīs summas izmaksas ieturot avansam atbilstošu procentu no maksājamās summas un proporcionāli dzēšot Izpildītājam izmaksāto avansu. Izpildītājs ir tiesīgs atteikties no avansa saņemšanas.
2.6. Izpildītājs iesniedz pasūtītājam rēķinu:
2.6.1. par Darbu izpildes aktā ietverto Darbu pieņemšanu – 20 darbdienu laikā no Darbu izpildes akta abpusējas parakstīšanas vai pieņemšanas dienas;

2.6.2. par visiem izpildītajiem Darbiem, tai skaitā par faktiski izpildītajiem Darbiem pēdējā mēnesī, – 20 darbdienu laikā no Objekta nodošanas un pieņemšanas akta abpusējas parakstīšanas dienas.

2.7. Visi maksājumi tiek veikti ar pārskaitījumu uz Izpildītāja norēķinu kontu. Par samaksas brīdi ir uzskatāma diena, kad Pasūtītājs ir devis norādījumu kredītiestādei, kurā atrodas Pasūtītāja norēķinu konts, pārskaitīt uz Izpildītāja norēķinu kontu rēķinā norādīto summu.

2.8. Izpildītāja Pasūtītājam iesniegtajos maksājuma dokumentos ir jābūt norādītiem šādiem Pasūtītāja (maksātāja) rekvizītiem: 

2.8.1. visiem rēķiniem jābūt adresētiem Pasūtītājam; 

2.8.2. šī Līguma numurs; rekvizīti; vai tas ir starpmaksājums vai gala maksājuma rēķins; 

2.8.3. pieņemšanas – nodošanas akta numurs un datums, par kuru tiek izrakstīts rēķins. 

2.8.4. visos rēķinos ir jābūt norādītiem šādiem Pasūtītāja  norēķinu rekvizītiem:

	Saņēmējs
	Iestādes nosaukums

	Maksātājs
	Smiltenes novada pašvaldība

	Reģistrācijas Nr. 
	90009067337

	PVN maksātāja Nr.
	LV 90009067337

	Adrese
	Dārza iela 3, Smiltene, Smiltenes novads, LV 4729

	Kredītiestāde
	AS “SEB banka

	Kods
	UNLALV2X

	     Konta Nr.
	LV75UNLA0050014255591


2.9. Atbilstoši Grāmatvedības likuma  1. panta pirmās daļas 9. punktam Izpildītājs sagatavo un iesniedz Pasūtītājam rēķinus, kas noformēti kā strukturēts elektronisks rēķins. Strukturēto elektronisko rēķinu Izpildītājs nosūta Pasūtītājam e-adresē vai e-pastā: erekini@smiltenesnovads.lv. Strukturētajā e-rēķinā norādīto summu Pasūtītājs samaksā uz Izpildītāja kredītiestādes kontu šajā Līgumā noteiktajā termiņā.

2.10. Par samaksas brīdi uzskatāms kredītiestādes atzīmes datums Pasūtītāja maksājuma uzdevumā.

2.11. Gadījumā, ja Izpildītāja vai tā pieaicināta apakšuzņēmēja darbības rezultātā Objektā Pasūtītājam tiek nodarīti tiešie zaudējumi, Pasūtītājam ir tiesības ieturēt zaudējuma summu, atbilstoši Pasūtītāja rakstveidā noformētajam un Izpildītājam iesniegtajam zaudējumu aprēķinam, no samaksas, kas ir paredzēta izmaksai Izpildītājam par Darbiem. Ieturētā summa par nodarītiem zaudējumiem netiks izmaksāta Izpildītājam. Ja ieturētās summas apmērs nesedz zaudējumu apmēru, tad atlikušo starpību Izpildītājs apņemas samaksāt 15 (piecpadsmit) darba dienu laikā pēc rēķina saņemšanas no Pasūtītāja. 

2.12. Pasūtītājam ir tiesības ieturēt no ikmēneša samaksas Izpildītājam Līgumā paredzētos līgumsodus par Līguma noteikumu neievērošanu saskaņā ar Līgumu.
2.13. Ja Pasūtītājs konstatē, ka Līguma izpildē tiek ietvertas vai izmantotas Krievijas Federācijas vai Baltkrievijas Republikas izcelsmes preces un pakalpojumi, Pasūtītājs neveic samaksu par konkrēto darbu. Šādā gadījumā Izpildītājam nav tiesību atprasīt konkrēto preci, kā arī lūgt Pasūtītājam segt jebkādus Izpildītājam radušos zaudējumus. Gadījumā, ja Pasūtītājs konstatē, ka šādas preces vai pakalpojumi ir izmantoti darbiem, kuri jau ir apmaksāti, Pasūtītājs pieprasa atmaksāt samaksāto summu vai to atskaita no Izpildītājam paredzētā jebkura maksājuma.
3. Darbu izpildes vispārīgie noteikumi 
3.1. Darbi tiek izpildīti ievērojot Līguma, tā pielikumu noteikumus un saskaņā ar Latvijas Republikā spēkā esošajiem normatīvajiem aktiem, kas regulē ceļa remonta un uzturēšanas darbus, un atbilstoši VAS “Latvijas Valsts ceļi” izstrādātā “Autoceļu būvdarbu specifikācijas ABS 2026”. 

3.2. Izpildītājs nodrošina, ka Darbu izpildes laikā un garantijas laikā ir apdrošināta tā profesionālā civiltiesiskā atbildība atbilstoši Ministru kabineta 2014. gada 19. augusta noteikumu Nr. 502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” prasībām. Apdrošināšana jāuztur spēkā visu Darbu un garantijas laiku. Pirms Darbu uzsākšanas Objektā, būvspeciālistam <vārds, uzvārds> (sertifikāts Nr. < numurs>), kas veiks atbildīgā būvdarbu vadītāja ceļu un ielu būvdarbu vadīšanas jomā pienākumus, jānoslēdz būvspeciālista civiltiesiskās apdrošināšanas līgums.

3.3.  Izpildītājs Pasūtītājam iesniedz civiltiesiskās apdrošināšanas esamību apliecinošu dokumentu oriģinālus vai apstiprinātas kopijas, (šajā gadījumā, uzrādot arī oriģinālus) ne vēlāk kā līdz Līguma noslēgšanas dienai. Līgums stājas spēkā tikai pēc civiltiesiskās apdrošināšanas dokumentu iesniegšanas. 
3.4.  Gadījumā, ja Izpildītāja vainas dēļ, veicot Līgumā noteiktos Darbus, tiek bojāta trešo personu un/vai Pasūtītāja manta vai nodarīts kaitējums trešo personu un/vai Pasūtītāja pārstāvju dzīvībai vai veselībai un tādējādi radīto zaudējumu apmērs pārsniedz Izpildītāja civiltiesiskās atbildības obligātās apdrošināšanas robežas, tad jebkādus radītos zaudējumus un kompensācijas, kuras nesedz apdrošināšana, sedz Izpildītājs uz sava rēķina, kā arī Izpildītājs uzņemas visu atbildību par nodarījumu un tā radītajām un iespējamajām sekām.

3.5. Izpildītājs atbild par darba aizsardzības noteikumu ievērošanu Darbu izpildes laikā, kā arī par Darbu izpildes laikā vai to izpildes rezultātā nodarītajiem zaudējumiem trešajām personām.

3.6. Izpildītājs atbild par satiksmes organizāciju un Darbu izpildes vietas aprīkošanu Darbu izpildes laikā. Satiksme organizējama un Darbu izpildes vieta aprīkojama atbilstoši Ministru kabineta 2001. gada 2. oktobra noteikumu Nr. 421 “Noteikumi par darba vietu aprīkošanu uz ceļiem” prasībām.

3.7. Izpildītājs veic Darbu izpildi tā, lai to ietekme uz apkārtējo vidi ir pēc iespējas minimāla. Izpildītājs ir atbildīgs par nodarītajiem zaudējumiem apkārtējai videi Darbu izpildes laikā un rezultātā, kas radušies Izpildītājam neievērojot normatīvo aktu, materiālu ražotāja vai Līguma un Tehniskās specifikācijas prasības.

3.8. Izpildītājs ir atbildīgs par pareizu būvdarbu tehnoloģiju izvēli, saderīgu materiālu, darbarīku un mehānismu pielietošanu.

3.9. Izpildītājs nodrošina, ka Darbu izpildei nepieciešamās iekārtas un mehānismi ir darba kārtībā un labā tehniskā stāvoklī.

3.10. Pasūtītājam ir tiesības veikt Darbu izpildes kvalitātes kontroli. 

3.11. Pasūtītājam ir tiesības apturēt Darbu izpildi, ja Izpildītājs vai tā personāls neievēro uz Darbiem attiecināmos normatīvos aktus vai Līguma nosacījumus. Darbus Izpildītājs ir tiesīgs atsākt, saskaņojot to ar Pasūtītāju, pēc konstatētā pārkāpuma novēršanas. Izpildītājam, sakarā ar šādu Darbu apturēšanu, nav tiesību uz Darbu izpildes termiņa pagarinājumu. 

3.12. Pasūtītājs, atkarībā no Darbu nepieciešamības, pieejamā finansējuma apjoma vai citiem objektīviem apstākļiem var izmainīt plānoto Darbu apjomu, samazinot vai palielinot Darbu daudzumu un izmaksu sarakstā iekļauto darbu apjomus atbilstoši reālajai nepieciešamībai Līguma darbības laikā, ievērojot Līguma 13. nodaļu un Publisko iepirkumu likuma 61. pantu. Par Darbu daudzumu izmaiņām Pasūtītājs savlaicīgi informē Izpildītāju un Izpildītājam šis paziņojums ir saistošs.

3.13. Jebkuru Līgumā neparedzēto darbu veikšanu Izpildītājs ir tiesīgs uzsākt tikai pēc tam, kad Puses ir noslēgušas vienošanos par šādu darbu izpildi rakstiskā formā.

3.14. Izpildītājs nodrošina, ka līguma izpildē netiek ietvertas un izmantotas Krievijas Federācijas un Baltkrievijas Republikas izcelsmes preces un pakalpojumi.
3.15. Izpildītājs visā līguma darbības laikā nodrošina, ka uz to nav attiecināma Krievijas iesaiste, kas pārsniedz ierobežojumus, kas noteikti 2014. gada 31. jūlija Padomes Regulas (ES) Nr. 833/2014 par ierobežojošiem pasākumiem saistībā ar Krievijas darbībām, kas destabilizē situāciju Ukrainā, 5.k pantā (ar grozījumiem, kas veikti ar 2022. gada 8. aprīļa Padomes Regulu (ES) Nr. 2022/576, ar kuru groza Regulu (ES) Nr. 833/2014 par ierobežojošiem pasākumiem saistībā ar Krievijas darbībām, kas destabilizē situāciju Ukrainā, un turpmākiem grozījumiem), kā arī nekavējoties rakstveidā informē Pasūtītāju, ja uz to kļūst attiecināms kāds no minētajiem ierobežojumiem.
4. Darbu izpildes un nodošanas – pieņemšanas kārtība 
4.1. Izpildītie Darbi tiek nodoti ar Darbu pieņemšanas - nodošanas aktu.

4.2. Līgumā noteiktie Darbi tiek uzskatīti par izpildītiem tikai tad, kad Pasūtītājs un Izpildītājs ir parakstījuši pieņemšanas – nodošanas aktu.

4.3. Pasūtītājs vai nu noteiktajā termiņā paraksta pieņemšanas - nodošanas aktu, vai 5 (piecu) darba dienu laikā rakstiski iesniedz Izpildītājam motivētu atteikumu aktu parakstīt. Ja 5 (piecu) darba dienu laikā no pieņemšanas-nodošanas akta iesniegšanas Pasūtītājam šis akts netiek parakstīts un netiek iesniegts akts ar motivētām iebildēm pieņemt Darbus, tad pieņemšanas-nodošanas aktā norādītie Darbi uzskatāmi par pieņemtiem.

4.4. Motivēta atteikuma gadījumā Puses vienojas par nepilnību novēršanu un sastāda defektu aktu, norādot novēršamās nepilnības, kā arī to novēršanas saprātīgus termiņus. 

4.5. Ja nepilnības novērst nav iespējams, Pasūtītājam ir tiesības vienpusēji izbeigt Līgumu. Šajā gadījumā Puses sastāda atsevišķu aktu par faktiski kvalitatīvi izpildīto Darbu apjomu un to vērtību.

4.6. Defektu aktā norādītās nepilnības novērš Izpildītājs uz sava rēķina.

4.7. Pēc nepilnību novēršanas notiek atkārtota Darbu pieņemšana un nodošana.

4.8. Pieņemšanas - nodošanas akta parakstīšana neatbrīvo Izpildītāju no atbildības par slēptiem, akta parakstīšanas laikā nekonstatētiem, trūkumiem.

4.9. Izpildītājs pēc Darbu pabeigšanas ar pieņemšanas – nodošanas aktu nodod Pasūtītājam visu ar Darbu veikšanu saistīto dokumentāciju.

5. Darbu garantijas un trūkumu vai defektu novēršanas kārtība

5.1. Garantija izpildītajiem Darbiem ir 24 (divdesmit četri) mēneši no Objekta  nodošanas – pieņemšanas akta parakstīšanas dienas. Šajā Līguma punktā noteiktajā garantijas termiņā Pasūtītājs var prasīt, lai Izpildītājs par saviem līdzekļiem novērš Darbu defektus, kas atklājušies pēc objekta pieņemšanas ekspluatācijā. 

5.2. Pasūtītājs no Izpildītāja ietur garantijas laika saistību nodrošinājuma ieturējumu 5% (pieci procenti) apmērā no Līguma summas. Pasūtītājs, ievērojot Līguma noteikumus, izmaksā to Izpildītājam 30 (trīsdesmit) dienu laikā pēc garantijas termiņa beigām, pamatojoties uz Izpildītāja izrakstītu rēķinu, ja Izpildītājs ir izpildījis visas garantijas saistības un nav neatrisinātu prasījumu.
5.3. Darbu izpildes akta parakstīšana neatņem Pasūtītājam tiesības šī Līguma spēkā esības laikā, kā arī garantijas termiņa laikā izteikt pretenzijas par izpildīto Darbu defektiem, trūkumiem un neatbilstībām, un Izpildītājam ir pienākums novērst defektu aktā norādītos vai garantijas laikā pieteiktos Darbu defektus, trūkumus un neatbilstības par saviem līdzekļiem. Izpildītājam jānodrošina bezmaksas garantijas apkalpošana un remonti jebkurām ierīcēm un iekārtām, kas Līguma ietvaros ir uzstādītas Objektā un kurām saskaņā ar to ražotāja vai piegādātāja noteikumiem vai iesniegtajām instrukcijām nepieciešama apkalpošana kādā noteiktā apjomā garantijas nosacījumu saglabāšanai un funkcijai atbilstošai ikdienas ekspluatācijai, piemēram, apsekošana, pārbaudes, mērījumi, pieregulēšana u.tml.

5.4. Ja Līgums Izpildītāja saistību pārkāpuma dēļ tiek izbeigts pirms termiņa, garantijas saistību nodrošinājums paliek Pasūtītāja rīcībā faktiski izpildīto būvdarbu garantijas nodrošināšanai. 

5.5. Ja Pasūtītājs garantijas laikā konstatē bojājumus, par to rakstiski tiek paziņots Izpildītājam, norādot arī vietu un laiku, kad Izpildītājam jāierodas uz defektu akta sastādīšanu. Garantijas termiņa laikā, Izpildītājam jāierodas apsekot objektu 3 (trīs) dienu laikā pēc rakstiska paziņojuma saņemšanas no Pasūtītāja. Iepriekšminētais termiņš neattiecas uz avārijām vai citiem ārkārtējiem gadījumiem, kad Izpildītājam jāierodas nekavējoties (ne ilgāk kā 24 (divdesmit četru) stundu laikā). Pie defektu akta sastādīšanas Puses ir tiesīgas pieaicināt neatkarīgus ekspertus, kuru atzinums ir saistošs izpildīšanai Pusēm. Izdevumus par eksperta sniegtajiem pakalpojumiem apmaksā vainīgā Puse.

5.6. Izpildītājs apņemas Pasūtītājam Pušu saskaņotā termiņā, kas nedrīkst būt ilgāks par 30 (trīsdesmit) kalendāra dienām uz sava rēķina novērst bojājumus vai citas nepilnības, kuras Objektā vai Darbos tiek konstatētas garantijas laikā un uz kurām ir attiecināma 5.1. punktā noteiktā garantija.

5.7. Līguma 5.4. punktā norādītajā termiņā tiek sastādīts defektu akts. Ja Izpildītājs neierodas uz defektu akta sastādīšanu, Pasūtītājs ir tiesīgs sastādīt aktu vienpusēji, un tas ir saistošs arī Izpildītājam. Par akta sastādīšanu tiek paziņots Izpildītājam, norādot vietu un laiku, kad akts ir ticis sastādīts.

5.8. Gadījumā, ja Izpildītājs atsakās novērst konstatētos Defektus vai neuzsāk to novēršanu Pasūtītāja norādītajā termiņā, Pasūtītājs ir tiesīgs uz Izpildītāja rēķina novērst Defektus vai pieaicināt citu personu minēto Defektu novēršanai, ieturot/piedzenot šajā sakarā radušās izmaksas no Izpildītāja, tai skaitā, izmantojot garantijas laika saistību nodrošinājuma ieturējumu.

5.9. Ja Izpildītājs uzskata, ka viņš nav atbildīgs par garantijas laikā radušiem Defektiem, Izpildītājs par to rakstiski paziņo Pasūtītājam. Strīdus un domstarpības Puses atrisina pārrunu ceļā vai Pasūtītājam pieaicinot neatkarīgu ekspertu. Ja risinājums netiek panākts, tad Puses to risina normatīvajos aktos noteiktajā kārtībā. Izdevumus par speciālistu vai ekspertu sniegtajiem pakalpojumiem apmaksā Puse, kas ir atbildīga par konstatēto Defektu, vai,ja tāds netiek konstatēts, Puses izmaksas sedz proporcionāli. 

6. Pušu atbildība
6.1. Izpildītājs uzņemas pilnu atbildību par zaudējumiem, kuri ir nodarīti Pasūtītājam un/vai trešajām personām un to īpašumam Izpildītāja darbības vai bezdarbības rezultātā.

6.2. Izpildītājs maksā Pasūtītājam līgumsodu 0,5 % (nulle, komats, piecu procentu) apmērā no kopējās Līgumcenas par katru nokavēto dienu, bet ne vairāk kā 10 % (desmit procenti) no kopējās Līgumcenas gadījumā, ja Izpildītājs nekvalitatīvi veic Darbus un nodošanu saskaņā ar Līguma noteikumiem. Līgumsodu samaksa neatbrīvo Izpildītāju no Līguma saistību izpildes. 

6.3. Pasūtītājs ir tiesīgs ieturēt Izpildītājam aprēķināto līgumsodu no Izpildītājam izmaksājamās Līgumcenas.

6.4. Pasūtītājs maksā Izpildītājam līgumsodu 0,5 % (nulle, komats, piecu procentu) apmērā no termiņā nesamaksātās summas par katru kavējuma dienu, bet ne vairāk kā 10 % (desmit procenti) no kopējās Līgumcenas gadījumā, ja Pasūtītājs neveic maksājumus Līguma noteiktajos termiņos. Līgumsoda samaksa neatbrīvo Pasūtītāju no Līguma saistību izpildes.

6.5. Pusēm ir pienākums atlīdzināt otrai Pusei nodarītos tiešos vai netiešos zaudējumus, ja tādi ir radušies prettiesiskas rīcības rezultātā un ir konstatēta un dokumentāli pamatoti pierādīta zaudējumu izdarītāja vaina, zaudējumu esamības fakts un zaudējumu apmērs, kā arī cēloniskais sakars starp prettiesisko rīcību un nodarītajiem zaudējumiem.

6.6. Pasūtītājam ir tiesības ieturēt Izpildītājam aprēķināto līgumsodu no Izpildītājam maksājamām summām.

6.7. Līgumsoda samaksa neatbrīvo Puses no saistību izpildes.

7. Līguma darbības termiņš, tā grozīšanas noteikumi 
7.1. Līgums stājas spēkā ar tā abpusējas parakstīšanas brīdi un Līguma attiecības atzīstamas par pabeigtām tikai pēc tam, kad Puses ir pilnībā izpildījušas visas savstarpējās saistības, kas izriet no Līguma noteikumiem.

7.2. Līgumā noteikto Darbu izpildes termiņš ir 3 (trīs) mēneši no Līguma noslēgšanas dienas.
7.3. Izpildītājs apņemas nekavējoties, bet ne vēlā kā 3 (trīs) darba dienu laikā ziņot Pasūtītājam par visiem apstākļiem un/vai šķēršļiem, kuri kavē Darbu izpildi noteiktajā termiņā.
7.4. Izpildītājam nav tiesības uz Darbu izpildes termiņa pagarinājumu tādu iemeslu dēļ, kuri tam bija jāņem vērā vai arī pie pienācīgas rūpības nevarēja būt nezināmi, noslēdzot šo Līgumu. Tas pats attiecas arī uz apstākļiem, kuru sekas Izpildītājs būtu varējis sagaidīt vai novērst.

7.5. Ja Izpildītājs vēlas Darbu izpildes termiņa pagarinājumu, tas par to rakstiski ziņo Pasūtītājam. Šāds paziņojums nosūtāms nekavējoties pēc tam, kad Izpildītājs uzzinājis par esošiem vai vēl sagaidāmiem apstākļiem, kas izraisa Darbu izpildes kavējumu. 

7.6. Pasūtītājam ir pienākums sniegt Izpildītājam atbildi uz saņemto paziņojumu, 3 (trīs) darba dienu laikā no paziņojuma saņemšanas dienas.

7.7. Grozot Darbu izpildes termiņu, Pasūtītājs ievēro proporcionalitātes principu. 

7.7.1. ja tiek uzdoti papildus Darbu apjomi– proporcionāli veicamo Darbu apjomam; 

7.7.2. ja pēc Līguma noslēgšanas radušies no Izpildītāja neatkarīgi, objektīvi apstākļi, kuru dēļ ir traucēta saistību izpilde un Izpildītājs ir Līgumā noteiktajā kārtībā rakstiski informējis Pasūtītāju par šādu apstākļu iestāšanos (šādiem neatkarīgiem apstākļiem ir jābūt pamatotiem un pierādāmiem, kas tieši kavē saistību izpildi) – atbilstoši šo apstākļu ilgumam. 

7.8. Līgumu groza un/vai papildina, Pusēm noslēdzot rakstisku vienošanos, kas kļūst par Līguma neatņemamu sastāvdaļu. 
8. Izmaiņas Darbu apmēros
8.1. Darbu apmēriem jābūt saskaņotiem ar Pasūtītāju, kā arī uzmērītiem Līgumā un normatīvajos aktos noteiktajā kārtībā.

8.2. Pasūtītājs var veikt Darbu apmēru samazināšanu atbilstoši faktiski nepieciešamo Darbu daudzumiem saskaņā ar uzmērījumiem, kā arī, izslēdzot atsevišķus darbu veidus, ja tas konstatē, ka tie nav nepieciešami Darbu izpildei. Darbu daudzumu samazināšana noformējama rakstiski, par to informējot Izpildītāju.

8.3. Pasūtītājs ir tiesīgs veikt izmaiņas Darbu daudzumos Līguma darbības laikā, lai Līguma ietvaros veiktu Darbus, kas nav minēti Iepirkuma dokumentācijā, bet ir uzskatāmi par nepieciešamiem, lai sasniegtu Iepirkuma dokumentācijā minēto galarezultātu un lai nodrošinātu Objekta normālu funkcionēšanu, atbilstoši tiem mērķiem, kuriem tas paredzēts, ievērojot arī tās prasības, kas tiek izvirzītas, pamatojoties uz Latvijas Republikas normatīvo aktu prasībām attiecībā uz konkrētā Objekta funkcionālo nozīmi.

8.4. Izmaiņas Darbu apmēros Pasūtītājs var veikt pēc savas iniciatīvas, kā arī pēc Izpildītāja rakstiska pieprasījuma, savlaicīgi informējot Izpildītāju.

8.5. Vienību cenu noteikšana Darbu daudzumu izmaiņu gadījumā:

8.5.1. Izpildītāja piedāvājumā norādītās izmaksas, t.sk. vienību cenas, virsizdevumi un peļņas procenti ir spēkā visu Līguma darbības periodu;

8.5.2. Ja izmainītos Darbu daudzumos ir iekļauti Līguma tāmei ekvivalenti vai līdzīgi Darbu veidi vai materiāli, tad šiem izmaiņu Darbiem un materiāliem tiek piemēroti Līguma tāmes vienību izcenojumi;

8.5.3. Ja ieslēdzamie Darbi ietver pozīcijas, kas nav minētas Darbu daudzumos un nav pielīdzināmas kādam Līguma tāmes darba veidam, tad izmaksas nosaka atbilstoši esošai tirgus situācijai, piemērojot Līguma tāmē paredzētās pieskaitāmās izmaksas. Pasūtītāja pārstāvis sagatavo vismaz 2 (divu) ražotāju/piegādātāju piedāvājumus konkrētajai pozīcijai un izvērtē Izpildītāja iesniegtās attiecīgās pozīcijas izmaksu atbilstību esošai tirgus situācijai. Par pielietojamām tirgus vienības cenām vienojas abas Līguma Puses, ja nepieciešams pieaicinot Latvijas Būvinženieru savienības nozīmētu ekspertu.

8.6. Puses rakstiski vienojas par izmaiņām Darbu daudzumos, kā arī par izmaiņām Līgumcenā, ja tas nepieciešams, saskaņā ar Publisko iepirkumu likuma 61. panta nosacījumiem.

8.7. Darbu daudzumu samazināšanas gadījumā atbilstoši samazināma Līgumcena. Pusēm vienojoties, samazināmo Līgumcenas daļu var izmantot saskaņā ar Līguma nosacījumiem.

8.8. Šajā sadaļā atrunāto izmaiņu apjoms nedrīkst pārsniegt Publisko iepirkumu likuma 61.panta piektās daļas 2.punktā noteikto apjomu.

9. Darbu apturēšana

9.1. Pasūtītājs, objektīvi pamatojot, ir tiesīgs jebkurā brīdī šī Līguma spēkā esamības laikā dot Izpildītājam norādījumus apturēt Darbus vai jebkādas to daļas izpildi, nosūtot rakstveida paziņojumu, norādot šādas Darbu apturēšanas iemeslus.  

9.2. Izpildītājs apņemas nekavējoties, pēc  paziņojuma par Darbu apturēšanu saņemšanas, pārtraukt Darbu vai to attiecīgās daļas izpildi, ja tas ir tehnoloģiski iespējams un veikt visas nepieciešamās darbības izpildītās vai iesāktās Darbu daļas saglabāšanai. Ja Darbu vai to attiecīgās daļas pārtraukšana nav tehnoloģiski iespējama, Izpildītājs informē par to Pasūtītāju un aptur Darbus līdzko tas būs iespējams. 

9.3.  Pēc Darbu pārtraukšanas, Izpildītājs rakstveidā brīdina Pasūtītāju par visiem ar apturēšanu saistītajiem riskiem, sekām, ietekmi uz izpildītajiem Darbiem, atlīdzību un termiņu, izņemot gadījumos, ja Līguma 9.1. punktā minētā Darbu pārtraukšana ierosināta Izpildītāja vainojamas rīcības dēļ (saistību nepilnīga izpilde un/vai neizpilde), taču tas neizslēdz Pasūtītājam tiesības pieprasīt šādu risku ietekmes izvērtējumu.   

9.4. Izpildītājs atsāk Darbu vai to apturētās daļas izpildi 3 (trīs) darba dienu laikā pēc Pasūtītāja rakstveida paziņojuma par Darbu atsākšanu saņemšanas, par to paziņojot Pasūtītājam, ja uz Darbu atsākšanas brīdi nav radušies tādi ārkārtēji, objektīvi un ārpus Izpildītāja kontroles esoši apstākļi, kas kavē vai padara neiespējamu Darbu atsākšanu. 

9.5. Ja Darbu apturēšanas iemesls ir Izpildītāja Līguma saistību nepildīšana vai nepienācīga pildīšana, un/vai rupja nolaidība, un/vai neattaisnojama vilcināšanās un bezdarbība, Izpildītājam nav tiesību saņemt ne termiņu pagarinājumu, ne Līgumcenas palielinājumu, kas saistīts ar Darbu apturēšanu un/vai atsākšanu. 

9.6. Pie Darbu un Līguma darbības apturēšana apstākļiem tiek pieskaitīti arī šādi apstākļi:  ja iestājas nepārvaramas varas apstākļi un ārkārtēja rakstura apstākļi, un/vai tiek konstatētas Izpildītāja rīcībā/Darbos būtiskas atkāpes no šī Līguma noteikumiem un Latvijas Republikā spēkā esošajiem normatīviem, standartiem un normatīvajiem aktiem, kas regulē šādu Darbu veikšanu. 

9.7. Pasūtītājs neuzņemas jebkādu zaudējumu atlīdzību Izpildītājam, ja Būvdarbi pārtraukti Izpildītāja vainas dēļ. 

9.8. Darbu izpilde var tikt apturēta, ja iestājas arī neatbilstoši klimatiskie laika apstākļi. Šajā gadījumā, Izpildītājam jāiesniedz Pasūtītājam iesniegums par iespējamo Darbu apturēšanu vai apturēšanu kādā to daļā un  Pasūtītājs izvērtē iesniegtos pierādījumus vai arī izvērtē konkrēto faktisko situāciju (vai Izpildītājs, kā attiecīgās jomas profesionālis ir savlaicīgi izplānojis veicamo Darbu secību, kā arī ņemot vērā citus Līguma nosacījumus par Līguma grozījumu ierosināšanu) un pieņem lēmumu piekrist vai nepiekrist  Darbu  apturēšanai un/vai termiņa pagarinājumam un/vai tehnoloģiskajam pārtraukumam.   Ja Pasūtītājs piekrīt pagarināt Darbu izpildes termiņu, tad tas tiek noteikts proporcionāli   neatbilstošu apstākļu ilgumam, kuru laikā nevarēja tikt veikti konkrēti Darbi vai kāda to daļa.  

 

10. Apakšuzņēmēju un Līgumā iesaistītā personāla nomaiņa
10.1. Ne vēlāk kā uzsākot Līguma izpildi, Izpildītājs iesniedz būvdarbos iesaistīto apakšuzņēmēju (ja tādus plānots iesaistīt) sarakstu, kurā norāda apakšuzņēmēja nosaukumu, kontaktinformāciju un to pārstāvēttiesīgo personu, ciktāl minētā informācija ir zināma. Sarakstā norāda arī Izpildītāja apakšuzņēmēju apakšuzņēmējus. Līguma izpildes laikā Izpildītājs paziņo Pasūtītājam par jebkurām minētās informācijas izmaiņām, kā arī papildina sarakstu ar informāciju par apakšuzņēmēju, kas tiek vēlāk iesaistīts būvdarbu veikšanā.
10.2. Izpildītājs nav tiesīgs bez saskaņošanas ar Pasūtītāju veikt piedāvājumā norādītā personāla un apakšuzņēmēju nomaiņu un iesaistīt papildu apakšuzņēmējus iepirkuma līguma izpildē. Pasūtītājs var prasīt personāla un apakšuzņēmēja viedokli par nomaiņas iemesliem. Izpildītājam ir pienākums saskaņot ar Pasūtītāju papildu personāla iesaistīšanu Līguma izpildē.
10.3. Piedāvājumā norādītā personāla nomaiņa pieļaujama tikai Līgumā norādītajā kārtībā un gadījumos. Pasūtītājs nepiekrīt piedāvājumā norādītā personāla nomaiņai Līgumā norādītajos gadījumos un gadījumos, kad piedāvātais personāls neatbilst iepirkuma procedūras dokumentos personālam izvirzītajām prasībām vai tam nav vismaz tādas pašas kvalifikācijas un pieredzes kā personālam, kas tika vērtēts, nosakot saimnieciski visizdevīgāko piedāvājumu.
10.4. Pasūtītājs nepiekrīt piedāvājumā norādītā apakšuzņēmēja nomaiņai, ja pastāv kāds no šādiem nosacījumiem:
10.4.1. piedāvātais apakšuzņēmējs neatbilst iepirkuma procedūras dokumentos apakšuzņēmējiem izvirzītajām prasībām;
10.4.2. tiek nomainīts apakšuzņēmējs, uz kura iespējām iepirkuma procedūrā Izpildītājs balstījies, lai apliecinātu savas kvalifikācijas atbilstību paziņojumā par līgumu un iepirkuma procedūras dokumentos noteiktajām prasībām, un piedāvātajam apakšuzņēmējam nav vismaz tādas pašas kvalifikācijas, uz kādu iepirkuma procedūrā Būvuzņēmējs atsaucies, apliecinot savu atbilstību iepirkuma procedūrā noteiktajām prasībām, vai apakšuzņēmējs atbilst Publisko iepirkumu likuma 42.panta otrās  daļas 1., 2., 3., 4., 5., 6., 7., 10., 11., 12., 13. un 14.punktā minētajiem izslēgšanas iemesliem;
10.4.3. piedāvātais apakšuzņēmējs, kura veicamo būvdarbu vērtība ir vismaz 10 000 euro, atbilst Publisko iepirkumu likuma 42.panta otrās daļas 1., 2., 3., 4., 5., 6., 7., 10., 11., 12., 13. un 14.punktā minētajiem izslēgšanas iemesliem;
10.4.4. apakšuzņēmēja maiņas rezultātā tiktu izdarīti tādi grozījumi Izpildītāja piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.
10.5. Pasūtītājs nepiekrīt jauna apakšuzņēmēja piesaistei gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.
10.6. Pārbaudot jaunā apakšuzņēmēja atbilstību, Pasūtītājs piemēro Publisko iepirkumu likuma 42.panta noteikumus un izslēgšanas iemeslu pārbaudi veic tajā datumā, kad Pasūtītājs lemj par atļaujas sniegšanu Izpildītājam nomainīt apakšuzņēmēju vai piesaistīt jaunu apakšuzņēmēju Līguma izpildes nodrošināšanai. Publisko iepirkumu likuma 42.panta ceturtās daļas 2., 3. un 4. punktā minētos termiņus skaita no dienas, kad lūgums par apakšuzņēmēja nomaiņu iesniegts Pasūtītājam.
10.7. Pasūtītājs pieņem lēmumu atļaut vai atteikt Izpildītāja personāla vai apakšuzņēmēju nomaiņu vai jaunu apakšuzņēmēju iesaistīšanu Līguma izpildē iespējami īsā laikā, bet ne vēlāk kā 5 (piecu) darbdienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar Publisko iepirkumu likuma 62.panta noteikumiem.
10.8. Izpildītājs apakšuzņēmēju/personāla piesaistīšanas vai nomaiņas gadījumā iesniedz Pasūtītājam apakšuzņēmēju sarakstu, kurā norādīta visa aktuālā informācija par Līguma izpildē piesaistītiem apakšuzņēmējiem (konsolidēta versija ar aktuālo informāciju) un personāla sarakstu, kurā norādīta visa aktuālā informācija par Līguma izpildē piesaistīto personālu un Līguma 10.9.punktā norādītos dokumentus un informāciju.
10.9. Izpildītājam par apakšuzņēmēju un/vai Izpildītāja piesaistīto personālu jāiesniedz Pasūtītājam šādi dokumenti:
10.9.1. pieteikums apakšuzņēmēju un/vai Izpildītāja personāla nomaiņai vai piesaistīšanai, norādot apakšuzņēmējam nododamo darbu veidu un veicamo būvdarbu vērtību, personāla (speciālista) pozīcija Līguma izpildē (ja attiecināms);
10.9.2. piekrišanas raksts, kas apliecina nomainītā vai piesaistītā apakšuzņēmēja un/vai Izpildītāja personāla gatavību veikt konkrētos darbus atbilstoši Līguma priekšmetam. Apakšuzņēmēja piekrišanas raksts un apliecinājums jāparaksta apakšuzņēmēja pārstāvim ar pārstāvības tiesībām vai tā pilnvarotai personai. Gadījumā, ja piekrišanas rakstu paraksta pilnvarota persona, tad jāiesniedz personas ar pārstāvības tiesībām izsniegta pilnvara (oriģināls vai apliecināta kopija) citai personai parakstīt piekrišanas rakstu. Izpildītāja personāla apliecinājumu paraksta nomainītais speciālists;
10.9.3. apakšuzņēmēja vai Izpildītāja piesaistītā personāla kvalifikāciju apliecinoši dokumenti saskaņā ar iepirkuma procedūras dokumentāciju, ja tāda prasība izvirzīta, - attiecas gadījumos, kad Izpildītājs Līguma izpildē vēlas nomainīt apakšuzņēmēju vai Izpildītāja personālu, uz kura iespējām balstījies savas kvalifikācijas novērtēšanai.
10.10. Grozījumi Līgumam pievienotajā apakšuzņēmēju/Izpildītāja personāla sarakstā tiek noformēti, reģistrējot Pasūtītāja saskaņoto apakšuzņēmēju/Izpildītāja personāla sarakstu (konsolidēto versiju ar aktuālo informāciju) pie Līguma.  Līdz ar jaunā saraksta reģistrēšanu pie Līguma, spēku zaudē iepriekšējais saraksts. 
10.11. Apakšuzņēmēja piesaistīšana Līguma izpildē pēc Izpildītāja iniciatīvas, neatbrīvo Izpildītāju no atbildības par šī Līguma izpildi kopumā vai kādu no daļām, kā arī neuzliek Pasūtītājam papildus pienākumus un saistības. 
10.12. Izpildītājs  ir atbildīgs par piesaistītā personāla un apakšuzņēmēju veiktā darba atbilstību šī Līguma prasībām.
10.13. Izpildītājs ir atbildīgs par to, lai saskaņā ar šo Līgumu darbu izpildē iesaistīts apakšuzņēmējs nepiesaistītu darbu izpildē citus apakšuzņēmējus bez Pasūtītāja rakstiskas piekrišanas.
10.14. Pasūtītājs nav atbildīgs par Izpildītāja  nokavētiem vai vispār neveiktiem norēķiniem ar tā piesaistītajiem apakšuzņēmējiem. 
10.15. Izpildītāja pienākums ir nodrošināt laicīgu samaksas veikšanu visiem Līguma izpildē iesaistītajiem apakšuzņēmējiem (ja tādi ir) par faktiski izpildītajiem un no Pasūtītāja puses apmaksātajiem būvdarbiem. Ar laicīgu norēķināšanos ir saprotama samaksa 60 dienu laikā pēc veikto būvdarbu pabeigšanas un apakšuzņēmēja rēķina saņemšanas par attiecīgo būvdarbu veikšanu.
10.16. Izpildītājam ir pienākums savos līgumos ar apakšuzņēmējiem (ja tādi ir) iekļaut noteikumus izpildīto darbu pieņemšanai, kas atbilst Ministru kabineta 05.07.2022.  noteikumu Nr.419 “Noteikumi par publisko būvdarbu līgumos obligāti ietveramajiem noteikumiem un to saturu” 6., 9., 10. un 14.punktā iekļautajam regulējumam, izņemot prasību veikt būves ekspertīzi.

11. Nepārvarama vara 
11.1. Neviena no Pusēm nav atbildīga par Līguma saistību neizpildi, ja saistību izpilde nav bijusi iespējama nepārvaramas varas apstākļu dēļ, kas radušies pēc Līguma spēkā stāšanās, ja Puse par šādu apstākļu iestāšanos ir informējusi otru Pusi 5 (piecu) darbdienu laikā no šādu apstākļu rašanās dienas. Šajā gadījumā Līgumā noteiktais izpildes un samaksas termiņš tiek pagarināts attiecīgi par tādu laika periodu, par kādu šie nepārvaramas varas apstākļi ir aizkavējuši Līguma izpildi, bet ne ilgāk par 15 (piecpadsmit) kalendārajām dienām. 
11.2. Ar nepārvaramas varas apstākļiem jāsaprot ugunsgrēki, dabas katastrofas, ekonomiskās blokādes un citi, no Pusēm pilnīgi neatkarīgi radušies ārkārtēja rakstura negadījumi, ko Pusēm nebija iespējas ne paredzēt, ne novērst. 
11.3. Pusei, kura atsaucas uz nepārvaramas varas, apstākļiem ir jāpierāda, ka tai nebija iespēju ne paredzēt, ne novērst radušos apstākļus, kuru sekas par spīti īstenotajai pienācīgajai rūpībai, nav bijis iespējams novērst. Gadījumā, ja nepārvaramas varas apstākļi turpinās ilgāk nekā 30 (trīsdesmit) kalendārās dienas, katra no Pusēm ir tiesīga vienpusēji atkāpties no Līguma, par to rakstveidā brīdinot otru Pusi 5 (piecas) darba dienas iepriekš.
12.  Līguma izbeigšana 
12.1. Līgums var tikt izbeigts, Pusēm savstarpēji rakstiski vienojoties un normatīvajos aktos noteiktajā kārtībā.

12.2. Pasūtītājs var vienpusēji atkāpties no Līguma, rakstiski paziņojot par to Izpildītājam 7 (septiņas) kalendāra dienas iepriekš, ja:

12.2.1. Izpildītājs atkārtoti neievēro likumīgus Pasūtītāja rakstiskus norādījumus vai arī atkārtoti nepilda kādas Līgumā noteiktās saistības vai pienākumus, un ja Izpildītājs šādu neizpildi nav novērsis 10 (desmit) darba dienu laikā pēc attiecīga rakstiska Pasūtītāja paziņojuma saņemšanas;

12.2.2. Līgumā ir izdarīti būtiski grozījumi, kas nav pieļaujami saskaņā ar Publisko iepirkumu likuma 61. pantā noteikto;

12.2.3. ir pasludināts Izpildītāja maksātnespējas process, apturēta vai pārtraukta tā saimnieciskā darbība, uzsākta tiesvedība par Izpildītāja maksātnespēju;

12.2.4. Izpildītājs Līguma izpildē ietver vai izmanto Krievijas Federācijas vai Baltkrievijas Republikas izcelsmes preces un pakalpojumus.
12.3. Izpildītājs nosūtot Pasūtītājam rakstisku paziņojumu 7 (septiņas) kalendāra dienas iepriekš, ir tiesīgs vienpusēji izbeigt Līgumu, ja Pasūtītājs Līgumā noteiktajos termiņos neveic maksājumus un Pasūtītāja nokavējums ir sasniedzis vismaz 20 (divdesmit) darba dienas.

12.4. Līguma izbeigšana saistību neizpildes dēļ neierobežo Pušu tiesības uz zaudējumu atlīdzību vai līgumsodu. 

12.5. Izbeidzot Līgumu 12.1.-12.3. punktos noteiktajā gadījumā, Puses sastāda atsevišķu aktu par faktiski kvalitatīvi izpildīto Darbu apjomu un to vērtību. Sastādot aktu, Puses ņem vērā izpildīto Darbu kvalitāti. Pasūtītājs samaksā Izpildītājam par kvalitatīvi izpildītajiem Darbiem, atbilstoši sastādītajam aktam. Ja faktiski kvalitatīvi izpildīto Darbu vērtība ir mazāka par summu, kuru Pasūtītājs jau ir samaksājis Izpildītājam, Izpildītājam ir pienākums atmaksāt pārmaksāto summu. Izdarot samaksu, Pasūtītājs ir tiesīgs ieturēt aprēķināto līgumsodu vai zaudējumu atlīdzību. Puses savstarpējo norēķinu šajā punktā minētajā gadījumā veic 20 (divdesmit) dienu laikā pēc šajā punktā minētā akta parakstīšanas.

12.6. Ja Līgums tiek izbeigts pirms termiņa Izpildītāja vainas dēļ, Objekts sakārtojams un atstājams drošā un no trešo personu darbībām pasargātā stāvoklī par Izpildītāja līdzekļiem. Ja Līgums tiek izbeigts pirms termiņa pēc abpusējas vienošanās, Puses vienojas, kādā kārtībā tiek segti izdevumi Objekta sakārtošanai drošā un no trešo personu darbībām pasargātā stāvoklī.

12.7. Pasūtītājs vienpusēji izbeidz Līgumu ar Izpildītāju, nemaksājot līgumsodu, ja Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas. 

13.  Līguma grozījumi
13.1. Līgumu var grozīt vienīgi ar Pušu savstarpēju rakstisku vienošanos.

13.2. Pasūtītājam Darbu veikšanas laikā ir tiesības veikt Līguma grozījumus saskaņā ar Publisko iepirkumu likuma 61.pantu, nemainot Līguma vispārējo raksturu, veidu un mērķi tikai kādā no turpmāk minētajiem gadījumiem vai Līgumā citur minētā gadījumā:
13.2.1. grozījumi ir nebūtiski, atbilstoši Publisko iepirkumu likuma 61.panta pirmās daļas 1.un 2.punktam;
13.2.2. piemērojot Publisko iepirkumu likuma 61.panta pirmās daļas 3.punktu un piekto daļu, - lai nodrošinātu sekmīgāku Līguma izpildes rezultātu, Pasūtītājs, pamatojot ar objektīvu nepieciešamību, ņemot vērā ekonomisko pamatotību, efektivitāti un Līguma kvalitātes uzlabošanu, bet nevērtējot attiecīgo grozījumu būtiskumu, var izdarīt grozījumus Līgumā, kopsummā nepārsniedzot 15% no sākotnējās Līgumcenas, bet neieskaitot grozījumus, kuri veikti atbilstoši Līguma 13.2.3. un 13.2.4.punktam;
13.2.3. piemērojot Publisko iepirkumu likuma 61.panta trešās daļas 1.punktu, - ietverot Darbus, kas sākotnēji nav paredzēti Līgumā, kā arī izslēdzot Darbus, kas ir paredzēti Līgumā, ja šādu grozījumu dēļ Līgumcenas pieaugums/samazinājums, ko noteic kā visu secīgi veikto grozījumu naudas vērtības summu, nepārsniedz 20% no sākotnējās Līgumcenas, piemēram, Pasūtītājam ir nepieciešami papildu Darbi, kas nebija iekļauti sākotnējā iepirkumā vai Pasūtītājam rodas nepieciešamība atteikties no kādu darbu veikšanas;
13.2.4. piemērojot Publisko iepirkumu likuma 61.panta trešās daļas 2.punktu, - ietverot Darbus, kas sākotnēji nav paredzēti Līgumā, ja šādu grozījumu dēļ Līgumcenas pieaugums, ko noteic kā visu secīgi veikto grozījumu naudas vērtības summu, nepārsniedz 50% no sākotnējās Līgumcenas, piemēram, Pasūtītājam ir nepieciešami papildu darbi, kas nebija iekļauti sākotnējā iepirkumā, un Izpildītāja maiņa radītu būtisku izmaksu pieaugumu, un to nevar veikt tādu ekonomisku vai tehnisku iemeslu dēļ kā aizvietojamība vai savietojamība ar jau sākotnējā iepirkumā paredzētiem darbiem;

13.2.5. piemērojot Publisko iepirkumu likuma 61.panta trešās daļas 4.punktu, - ja Izpildītājs tiek aizstāts ar citu uzņēmēju.

13.3. Saņemot Izpildītāja iesniegumu par Līguma grozīšanu vai citādi konstatējot nepieciešamību grozīt Līgumu, Pasūtītājs izvērtē nepieciešamo grozījumu apjomu, objektīvo pamatojumu, raksturu, būtiskumu un pieļaujamību Publisko iepirkumu likuma izpratnē, ņemot vērā kompetento institūciju izstrādātos metodiskos norādījumus un vadlīnijas. Ja konkrētie grozījumi ir pieļaujami, tad tos klasificē, konkrēti atsaucoties uz Publisko iepirkumu likuma 61.panta attiecīgo daļu un Līguma punktu. Pasūtītājs Līguma grozījumu preambulā norāda vai atsevišķā skaidrojumā izvērtē katra grozījuma objektīvo nepieciešamību (pamatojumu), izdarītos apsvērumus un juridisko pamatojumu grozījumu pieļaujamībai.

13.4. Ja Darbu izpildes gaitā ir nepieciešamas Līguma termiņa izmaiņas, tad Izpildītājs iesniedz Pasūtītājam iesniegumu, kurā iekļauj Darbu izpildes termiņa kavēšanas iemeslus, pieprasītā termiņa pagarinājuma pamatojumu, kā arī citu Pasūtītāja pieprasītu informāciju.

13.5. Gadījumos, kad papildus Darbus iespējams veikt paralēli citiem Darbiem un to veikšana neprasa būtisku papildus darbaspēka resursu piesaistīšanu, Līguma izpildes termiņš, papildus Darbu dēļ pagarināts, netiek.

14.  Datu aizsardzības noteikumi
14.1. Pusēm ir tiesības apstrādāt no otras Puses iegūtos fizisko personu datus tikai ar mērķi nodrošināt Līgumā noteikto saistību izpildi, kā arī Līguma izpildes ietvaros iegūtos fizisko personu datus, ievērojot tiesību normatīvajos aktos noteiktās prasības šādu datu apstrādei un aizsardzībai, tajā skaitā, bet ne tikai, ievērot Eiropas Parlamenta un Padomes Regulas (ES) 2016/679 par fizisko personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK prasības.
14.2. Puses ir atbildīgi par otras Puses iesniegto fizisko personu datu aizsardzību atbilstoši Pusēm saistošo normatīvo aktu prasībām. Puses apņemas nodrošināt, ka Pušu darbinieki, kuri ir pilnvaroti apstrādāt datus, ir apņēmušies ievērot konfidencialitātes saistības attiecībā uz fizisko personu datiem.
14.3. Puse, kura nodod otrai Pusei fizisko personu datus, atbild par attiecīgo datu subjektu personas datu apstrādes tiesiskā pamata nodrošināšanu.
14.4. Puses apņemas bez iepriekšējas saskaņošanas nenodot tālāk trešajām personām no otras Puses iegūtos fizisko personu datus, izņemot gadījumu, ja Līgumā ir noteikts citādi vai normatīvie akti paredz šādu datu nodošanu.
14.5. Izbeidzot Līgumu, Pusei, kura rīcībā ir otras Puses konfidenciāla informācija, tai skaitā fizisko personu dati, ir pienākums pēc Puses pieprasījuma un/vai līgumattiecību izbeigšanas iznīcināt no otra Puses iegūtos datus, ja izbeidzas nepieciešamība tos apstrādāt šī Līguma izpildei.
15. Piemērojamās tiesības un strīdu risināšanas kārtība

15.1. Līgums interpretējams un pildāms saskaņā ar Latvijas Republikas normatīvajiem tiesību aktiem. Līgumā nenoregulētajiem jautājumiem piemērojami Latvijas Republikas normatīvie tiesību akti.

15.2. Strīdus Puses risina savstarpēju pārrunu ceļā vai tiesā Latvijas Republikas normatīvajos tiesību aktos noteiktajā kārtībā.

15.3. Puses pieliek visas pūles, lai strīdus atrisinātu savstarpēju pārrunu ceļā. Puses rakstiski informē viena otru par savu viedokli attiecībā uz strīdu, kā arī iespējamo strīda risinājumu. Ja Puses uzskata par iespējamu, tās tiekas, lai atrisinātu strīdu.

15.4. Pusei ir jāatbild uz otras Puses piedāvāto strīda risinājuma priekšlikumu 5 (piecu) darbdienu laikā no tā saņemšanas dienas. Ja strīda risinājumu neizdodas panākt 20 (divdesmit) darbdienu laikā no strīda risinājuma priekšlikuma saņemšanas dienas, Puses strīdu var nodot izšķiršanai tiesā Latvijas Republikas normatīvajos tiesību aktos noteiktajā kārtībā.

16. Pušu pārstāvji

16.1. Izpildītāja pārstāvis jautājumos, kas saistīti ar šo Līgumu un tā izpildi, ir <kontaktpersonas amats, vārds, uzvārds>, tālrunis <tālruņa numurs>, e-pasts <e-pasts>. Izpildītāja pienākums ir nodrošināt, ka šāds pārstāvis ir sasniedzams jebkurā brīdī darba laikā, izmantojot jebkuru no augstāk norādītajiem saziņas līdzekļiem. Jebkādi dokumenti, informācija un paziņojumi, kas nodoti Izpildītāja pārstāvim, uzskatāmi par pienācīgi nodotiem Izpildītājam.

16.2. Pasūtītāja pārstāvis ir <kontaktpersonas amats, vārds, uzvārds>, tālrunis <tālruņa numurs>, e-pasts <e-pasts>. Pasūtītāja pārstāvis uzrauga Līguma izpildi un ir pilnvarots pārstāvēt Pasūtītāju: pieņemt lēmumus, dot rīkojumus, saskaņojumus šajā līgumā paredzētajos gadījumos, veikt ikdienas Līguma izpildes uzraudzību un no Pasūtītāja puses nepieciešamo dokumentu projektu sagatavošanu.
17. Citi noteikumi

17.1. Puses apliecina, ka tiem ir saprotams Līguma saturs un nozīme, ka tie atzīst Līgumu par pareizu, abpusēji izdevīgu.

17.2. Gadījumā, ja kāda no Pusēm tiek reorganizēta, Līgums paliek spēkā un tā noteikumi ir saistoši Pušu saistību pārņēmējam, izņemot, gadījumu, ja Izpildītājs tiek aizstāts ar citu izpildītāju atbilstoši normatīvo aktu noteikumiem par komersantu reorganizāciju un pāreju, un šis izpildītājs neatbilst Publisko iepirkumu likuma 61. panta trešās daļas 4.punktā noteiktajam. 

17.3. Ja Līguma parakstītājs tā noslēgšanas brīdī nav bijis pilnvarots pārstāvēt Pusi, par kura pārstāvi viņš uzdodas, tad viņš uzņemas pats kā fiziska persona visas saistības no parakstītā Līguma un atbild par to izpildi ar visu savu mantu.

17.4. Papildus Līgumam Puses apņemas parakstīt arī citus nepieciešamos dokumentus un veikt visas darbības, kas ir pamatotas un nepieciešamas, lai veicinātu Līguma pienācīgu izpildi, tā mērķa sasniegšanu un Pušu tiesību un pienākumu realizēšanu.

17.5. Pušu savstarpējie paziņojumi veicami rakstiski, primāri izmantojot elektroniskā pasta saziņu, juridiskā spēka nodrošināšanai Puses izmanto drošu elektronisko parakstu ar laika zīmogu un sūtījumus nosūta uz Līgumā vai Iepirkuma piedāvājumā norādīto elektroniskā pasta adresi. Elektroniski nosūtīts paziņojums ir uzskatāms par saņemtu otrajā darba dienā pēc tā nosūtīšanas. Visos gadījumos, kad Līgumā paredzēta dokumentu elektroniska parakstīšana, nepieciešamības gadījumā Puses var parakstīt dokumentu papīra formā. Ja saziņai tiek izmantoti pasta sūtījumi, tad tie nosūtāmi ierakstītā sūtījumā uz šajā Līgumā norādītajām Pušu adresēm, un ir uzskatāms, ka Puse ir saņēmusi paziņojumu 7. (septītajā) dienā pēc tā izsūtīšanas.

17.6. Gadījumā, ja kāda no Pusēm maina savu juridisko adresi, pasta adresi vai bankas rekvizītus, tas ne vēlāk kā 5 (piecu) kalendāra dienu laikā rakstiski paziņo par to otrai Pusei. Visai sarakstei un jebkurai informācijai, ko kāda no Pusēm nosūta otrai, ir jābūt latviešu valodā un nosūtītai uz tās adresi, ja vien Puse - informācijas saņēmēja - nav iepriekš norādījis savādāk.

17.7. Ja kāds no Līguma noteikumiem zaudē spēku, tas neietekmē citu Līguma noteikumu spēkā esamību. Ja kāda no Pusēm nav izmantojusi Līgumā paredzētās tiesības vai cita veida tiesiskās aizsardzības līdzekļus, netiks uzskatīts, ka Puse ir atteikusies no šo tiesību vai tiesiskās aizsardzības līdzekļa izmantošanas turpmāk.

17.8. Iepirkuma dokumentācija, Piedāvājums, Būvprojekts un šādi Līguma pielikumi ir pievienoti Līgumam kā tā neatņemamas sastāvdaļas:

17.8.1.  1. pielikums - Tehniskā specifikācija;
17.8.2.  2. pielikums - Izpildītāja piedāvājums; 
17.8.3.  3 .pielikums - Objekta nodošanas un pieņemšanas akts.
17.9. Līgums parakstīts elektroniski ar drošu elektronisko parakstu, kas satur laika zīmogu.  Elektroniski parakstītā Līguma datne glabājas pie katras no Pusēm.

18. Pušu rekvizīti un paraksti

	Pasūtītājs 
	Izpildītājs

	Smiltenes novada pašvaldība

Nodokļu maksātāja reģ.Nr.90009067337

Juridiskā adrese: Dārza iela 3, Smiltene, 

Smiltenes novads, LV - 4729

e-pasts: pasts@smiltenesnovads.lv 
www.smiltenesnovads.lv
<pārstāvja amats, vārds, uzvārds>

                   (paraksts)


	<Izpildītāja nosaukums un rekvizīti>

<pārstāvja amats, vārds, uzvārds>

                 (paraksts)




3. pielikums

Līgumam Nr. <numurs>  

par būvdarbu veikšanu
Objekta nodošanas un pieņemšanas akts

Smiltenes novada pašvaldība, nodokļu reģistrācijas numurs: 90009067337, juridiskā adrese: Dārza iela 3, Smiltene, Smiltenes novads, LV-4729 (turpmāk – Pasūtītājs), kuras vārdā rīkojas Saņēmējs - ___________________, reģistrācijas numurs: __________________, juridiskā adrese: __________________________, tās _________________ ________________ personā, no vienas puses, 

un 
__________________________________________ (turpmāk – Izpildītājs), no otras puses, (Pasūtītājs un Izpildītājs kopā turpmāk – Puses, bet katrs atsevišķi – Puse), 

saskaņā ar 20___. gada _______ ___________ līgumu Nr. <numurs>  par būvdarbu veikšanu (Objekts __________________, kadastra                 Nr. ______________________) (turpmāk – Līgums), paraksta šo aktu, ņemot vērā šādus nosacījumus:

1. Puses apliecina, ka Izpildītājs saskaņā ar Līgumu un tā pielikumiem Pasūtītāja interesēs ir izpildījis būvdarbus pilnā apjomā, izņemot atliktos darbus, par kuru izpildes termiņu puses atsevišķi ir vienojušās. Ja Izpildītājs nepilda savas saistības atbilstoši noteiktajām prasībām, Pasūtītājam ir tiesības iesaistīt papildu darbaspēku atlikto darbu veikšanai, un Izpildītāja pienākums ir piecu darbdienu laikā segt Pasūtītājam saistībā ar to radušos izdevumus un/vai zaudējumus (ja attiecināms). 
2. Puses konstatē, ka saskaņā ar Līguma ____. punktu par būvdarbu izpildi Pasūtītājs apņēmies samaksāt Izpildītājam ___ EUR (___________) bez PVN. Būvdarbu faktiskās izmaksas ir _____________ EUR bez PVN. Veicot norēķinus, samaksai tiek piemērots PVN normatīvajos aktos noteiktajā kārtībā un apmērā.
3. Puses apliecina, ka Izpildītājs ir nodevis un Pasūtītājs ir pieņēmis būvdarbos lietoto būvizstrādājumu (materiālu, izstrādājumu un iekārtu) ražotāju (pārdevēju, piegādātāju) izpilddokumentāciju (ekspluatācijas noteikumus, tehniskās specifikācijas, izpildshēmas, rasējumus u. tml.), kā arī visu citu Līgumā paredzēto dokumentāciju.
4. Izpildītājs vienlaikus ar šo aktu iesniedz Pasūtītājam būvdarbos lietoto būvizstrādājumu (materiālu, izstrādājumu un iekārtu) ražotāju (pārdevēju, piegādātāju) sniegtās garantijas, un Pasūtītājs tās var brīvi izmantot.
5. Būvdarbu pabeigšanas datums ir 20__. gada _____. ________.
6. Saskaņā ar Līguma ___. punktu Pasūtītājs no Izpildītājam izmaksājamās summas veic līgumsoda ieturējumu _________ EUR (___________EUR un ___ centi) (ja attiecināms).
7. Akts sagatavots uz vienas lapas elektroniska dokumenta veidā un parakstīts ar drošu elektronisko parakstu, tam pielikumā pievienots akta 3. un 4. punktā noteikto un Pasūtītājam iesniegto dokumentu saraksts, kā arī defektu un atlikto darbu saraksts.

